News Update: GDP สหรัฐฯ ไตรมาสแรก หดตัวผิดคาดคิดที่ -1.4% เงินเฟ้อ-โอมิครอน-สงครามยูเครน เพิ่มความเสี่ยงเศรษฐกิจถดถอย - FINNOMENA
GDP สหรัฐฯ ไตรมาสแรกหดตัวอย่างไม่คาดคิดที่ 1.4% นำไปสู่ความกังวลว่า สหรัฐฯ อาจเข้าสู่สภาวะเศรษฐกิจถดถอย
29 เม.ย. 2565

GDP สหรัฐฯ ไตรมาสแรกหดตัวอย่างไม่คาดคิดที่ 1.4% นำไปสู่ความกังวลว่า สหรัฐฯ อาจเข้าสู่สภาวะเศรษฐกิจถดถอย
ก่อนหน้านี้เศรษฐกิจสหรัฐฯ สามารถขยายตัวได้อย่างรวดเร็วหลังฟื้นตัวจากการแพร่ระบาดของโควิด แต่ตอนนี้กลับได้รับผลกระทบอย่างหนักจาก
1) เงินเฟ้อที่ทำสถิติสูงสุดในรอบ 4 ทศวรรษ
2) การแพร่ระบาดของโอมิครอน
3) สงครามระหว่างยูเครนและรัสเซีย
แม้ตัวเลขเศรษฐกิจจะน่าผิดหวัง แต่ตลาดให้ความสนใจข่าวนี้เพียงเล็กน้อย หุ้นและบอนด์ยีลด์ปรับตัวสูงขึ้น นำโดยดัชนี Nasdaq พุ่ง 3% ด้านดัชนี S&P 500 บวก 2.5% และดัชนี Dow Jones เพิ่มขึ้น 1.9%
การหดตัวในครั้งนี้เป็นการชะลอตัวครั้งแรกนับตั้งแต่เศรษฐกิจได้รับผลกระทบจากการแพร่ระบาดของโควิดในปี 2020 ก่อนหน้านี้นักวิเคราะห์คาดการณ์ว่าเศรษฐกิจจะขยายตัว 1.1% ในไตรมาสแรกของปีนี้
ในปีที่แล้ว GDP สหรัฐฯ โต 6.3% ในไตรมาสแรก และ 6.7% ในไตรมาส 2 ก่อนชะลอตัวสู่ 2.3% ในไตรมาส 3 เนื่องจากปัญหาซัพพลายเชนและการใช้จ่ายของผู้บริโภคได้รับผลกระทบ แต่เศรษฐกิจสามารถกลับมาขยายตัวได้ที่ 6.9% ในไตรมาส 4
การชะลอตัวของการลงทุนสินค้าคงคลังภาคเอกชนส่งผลกระทบต่อการเติบโต หลังจากเป็นตัวช่วยในการขับเคลื่อน GDP ตลอดช่วงครึ่งหลังของปีที่แล้ว และยังมีข้อจำกัดอื่นๆ จาการส่งออกและการใช้จ่ายของรัฐที่ลดลง รวมถึงการนำเข้าที่เพิ่มขึ้น
Deutsche Bank คาดการณ์ว่า เศรษฐกิจสหรัฐฯ มีโอกาสสูงที่จะเผชิญ ‘ภาวะถดถอย’ ในช่วงปลายปี 2023 และต้นปี 2024 จากการขึ้นดอกเบี้ยที่เร็วและแรงขึ้นของ Fed เพื่อต่อสู้กับปัญหาเงินเฟ้อ ซึ่งเป็นสถาบันการเงินแรกที่คาดการณ์แบบนี้
ด้าน State Street Global Advisors กล่าวว่า นี่อาจเป็นรายงานครั้งสำคัญ เพราะมันเตือนถึงความจริงที่ว่าสหรัฐฯ นั้นยิ่งใหญ่ก็จริง แต่สิ่งต่างๆ กำลังจะเปลี่ยนแปลง และพวกเขาอาจไม่ยิ่งใหญ่อีกแล้วในอนาคต
อย่างไรก็ตาม Pantheon Macroeconomics มองว่า นี่ไม่ใช่สัญญาณเข้าสู่สภาวะถดถอย การค้าสุทธิ (Net Trade) ได้รับผลกระทบจากการนำเข้าที่เพิ่มขึ้นโดยเฉพาะสินค้าอุปโภคบริโภค เพราะผู้ค้าต้องการเพิ่มสินค้าคงคลัง สิ่งนี่จะไม่คงอยู่นานและการนำเข้าจะกลับมาอยู่ในจุดที่เหมาะสม ทำให้การค้าสุทธิจะกลับมากระตุ้นการเติบโตของ GDP ในไตรมาสที่ 2 หรือ 3
อ้างอิง:
https://www.cnbc.com/2022/04/28/us-q1-gdp-growth.html 
https://www.voathai.com/a/us-economy-shrinks-in-first-quarter-of-2022/6549280.html 
https://www.bangkokbiznews.com/world/1001623
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
GDP
News Update
สหรัฐฯ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA